2016. gada 2. augustā Noteikumi Nr. 506

Rīgā (prot. Nr. 38  19. §)

**Grozījumi Ministru kabineta 2012. gada 10. janvāra noteikumos Nr. 47 "Noteikumi par Nekustamā īpašuma valsts kadastra informācijas sistēmas uzturēšanai nepieciešamās informācijas sniegšanas kārtību un apjomu"**

Izdoti saskaņā ar

Nekustamā īpašuma

valsts kadastra likuma

88. pantu

Izdarīt Ministru kabineta 2012. gada 10. janvāra noteikumos Nr. 47 "Noteikumi par Nekustamā īpašuma valsts kadastra informācijas sistēmas uzturēšanai nepieciešamās informācijas sniegšanas kārtību un apjomu" (Latvijas Vēstnesis, 2012, 14. nr.) šādus grozījumus:

1. Papildināt 4. punktu ar otro teikumu šādā redakcijā:

"Datus par noteikto vai mainīto nekustamā īpašuma lietošanas mērķi zemes vienībai un zemes vienības daļai, kurai Kadastra informācijas sistēmā ir piešķirts kadastra apzīmējums, un lietošanas mērķim piekrītošo zemes platību vietējā pašvaldība sniedz tiešsaistes datu pārraides režīmā."

2. Aizstāt 7.1.7. apakšpunktā vārdu "latos" ar vārdu "*euro*".

3. Aizstāt 12. punkta ievaddaļā vārdus "Valsts aģentūra "Latvijas Ģeotelpiskās informācijas aģentūra"" ar vārdiem "Latvijas Ģeotelpiskās informācijas aģentūra".

4. Papildināt noteikumus ar 18. punktu šādā redakcijā:

"18. Šo noteikumu 4. punkts attiecībā uz datu sniegšanu tiešsaistes datu pārraides režīmā stājas spēkā 2017. gada 1. janvārī."

Ministru prezidents Māris Kučinskis

Tieslietu ministrs Dzintars Rasnačs